【明報專訊】生活易今年3月訪問咗704人,了解港人嘅睡眠問題,結果顯示74%受訪者認為自己睡眠質素差,原因依次序係壓力大、睡前使用電子產品、少做運動等(見表),而壓力主要來自工作(78%)、家庭(51%)及經濟(48%);受訪者可選擇多於一個原因。
四成人感交通工具仲好瞓
調查又顯示,83%受訪者話唔夠瞓。至於睡眠問題,最多人覺得起身後仲係攰,其次係容易扎醒、要半個鐘以上入睡、淺睡多夢等。要瞓得好嘅話,69%人認為環境寧靜最重要,無壓力同多做運動都好重要。
調查發現88%人寧願犧牲睡眠時間做其他嘢,最大原因係想換取時間玩電話、用電腦、打機或煲劇。為咗彌補睡眠時間,76%受訪者曾喺公共交通工具補眠,甚至有四成人覺得交通工具比屋企張牀更好瞓。
精神科專科醫生汪嘉佑提醒,極速入睡或喺睡牀以外嘅環境輕易入睡都唔係好事,甚至可能係有睡眠障礙;而健康嘅睡眠係一個逐漸進入睡眠狀態嘅過程,睡眠充足者嘅入睡時間約10至15分鐘。